Document ID: 32000D0657

Απόφαση της Επιτροπής
της 16ης Οκτωβρίου 2000
για την έγκριση αποφάσεων εισαγωγής στην Κοινότητα ορισμένων χημικών ουσιών σύμφωνα με τον κανονισμό (EΟΚ) αριθ. 2455/92 του Συμβουλίου για τις εξαγωγές και εισαγωγές ορισμένων επικίνδυνων χημικών ουσιών
[κοινοποιηθείσα υπό τον αριθμό Ε(2000) 2685]
(Κείμενο που παρουσιάζει ενδιαφέρον για τον ΕΟΧ)
(2000/657/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2455/92, της 23ης Ιουλίου 1992, για τις εξαγωγές και εισαγωγές ορισμένων επικίνδυνων χημικών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 2247/98(2), και ιδίως το άρθρο 5 παράγραφος 2,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2455/92 προβλέπει ότι η Επιτροπή αποφασίζει, για κάθε χημική ουσία που υπόκειται στη διαδικασία συγκατάθεσης μετά από ενημέρωση (ΣΜΕ), κατά πόσον η Κοινότητα παρέχει τη συγκατάθεσή της, πιθανóν υπό ειδικούς όρους, ή όχι, για την εισαγωγή της.
(2) Το UNEP (Πρόγραμμα των Ηνωμένων Εθνών για το Περιβάλλον) και ο FAO (Οργανισμός Επισιτισμού και Γεωργίας των Ηνωμένων Εθνών) έχουν οριστεί να παρέχουν υπηρεσίες γραμματείας για τη λειτουργία της προσωρινής διαδικασίας ΣΜΕ που καθορίστηκε με την τελική πράξη της διάσκεψης των πληρεξουσίων της σύμβασης για τη διαδικασία ΣΜΕ για ορισμένα επικίνδυνα χημικά προϊόντα και γεωργικά φάρμακα στις διεθνείς εμπορικές συναλλαγές, η οποία υπεγράφη στο Ρότερνταμ στις 10 Σεπτεμβρίου 1998, και ιδίως το ψήφισμα για το προσωρινό καθεστώς.
(3) Επιπλέον χημικά, προϊόντα έχουν προστεθεί στην προσωρινή διαδικασία ΣΜΕ, όπως γεωργικά φάρμακα ή σκευάσματα γεωργικών φαρμάκων, για τα οποία η Επιτροπή έχει λάβει πληροφορίες από την προσωρινή γραμματεία της σύμβασης του Ρότερνταμ υπό τη μορφή εγγράφων προσανατολισμού για τη λήψη απόφασης.
(4) Η Επιτροπή, ενεργώντας ως κοινή οριζόμενη αρχή, διαβιβάζει την παρούσα απάφαση εισαγωγής στη γραμματεία της προσωρινής διαδικασίας ΣΜΕ, εξ ονόματος της Ευρωπαϊκής Κοινότητας και των κρατών μελών της.
(5) Η προσωρινή γραμματεία ζητεί οι συμμετέχοντες στη διαδικασία ΣΜΕ να χρησιμοποιούν το ειδικό έντυπο απάντησης της χώρας εισαγωγής για να γνωστοποιούν τις αποφάσεις τους για την εισαγωγή.
(6) Η Επιτροπή, οσάκις είναι εφικτό, καλείται να χρησιμοποιεί τις ισχύουσες κοινοτικές διαδικασίες και διασφαλίζει ότι οι απαντήσεις δεν θίγουν την ισχύουσα κοινοτική νομοθεσία. Όμως, η Επιτροπή λαμβάνει επίσης υπόψη τις απαγορεύσεις ή τους σοβαρούς περιορισμούς των κρατών μελών, εν αναμονή κοινοτικής απόφασης.
(7) Οι ουσίες Binapacryl, Captafol, εξαχλωροβενζόλιο, πενταχλωροφαινόλη και τοξαφαίνιο, απαγορεύονται ή υπόκεινται σε αυστηρούς περιορισμούς σε κοινοτικό επίπεδο, ιδίως από την οδηγία 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοπροστατευτικών προϊόντων που περιέχουν ορισμένες δραστικές ουσίες(3), όπως τροποποιήθηκε τελευταία από την οδηγία 91/188/ΕΟΚ(4), ή από την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(5), όπως τροποποιήθηκε τελευταία από την οδηγία 1999/77/ΕΚ(6). Συνεπώς, πρέπει να ληφθεί τελική απόφαση για την εισαγωγή αυτών των ουσιών.
(8) Οι ουσίες 2, 4, 5-Τ, Chlorobenzilate, λινδάνιο, Methamidophos, μεθυλοπαραθείο, Monochrotophos, παραθείο και Phosphamidon υπόκεινται στην κοινοτική νομοθεσία, ιδίως στην οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(7), όπως τροποποιήθηκε τελευταία από την οδηγία 2000/50/ΕΚ(8), ή την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά(9), όπου αμφότερες προβλέπουν μεταβατική περίοδο κατά τη διάρκεια της οποίας τα κράτη μέλη δύνανται να λαμβάνουν αποφάσεις, σε εθνικό επίπεδο, για ουσίες και προϊόντα που εμπίπτουν στα πεδία εφαρμογής τους, εν αναμονή κοινοτικής απόφασης. Συνεπώς, πρέπει να ληφθεί προσωρινή απόφαση για την εισαγωγή αυτών των ουσιών.
(9) Τα μέτρα που προβλέπτονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 29 της οδηγίας 67/548/ΕΚ του Συμβουλίου(10),
ΑΠΟΦΑΣΙΖΕΙ:
Άρθρο μόνο
Εγκρίνονται οι αποφάσεις εισαγωγής των χημικών ουσιών 2, 4, 5-Τ, Binapacryl, Captafol, Chlorobenzilate, εξαχλωροβενζόλιο, λινδάνιο Methamidophos, μεθυλοπαραθείο, Monochrotophos, παραθείο, πενταχλωροφαινόλη, Phosphamidon και τοξαφαίνιο, σύμφωνα με τα αναφερόμενα στα έντυπα απάντησης της χώρας εισαγωγής που επισυνάπτονται στο παράρτημα της παρούσας απόφασης.
Βρυξέλλες, 16 Οκτωβρίου 2000.

Labels: 3
12
1
20